Notum sit omnibus futuris et presentibus quod Ewrardus Limareschad de Divione dedit ęcclesię Cistercii ubi humatus requiescit VI modios vini censales statuitque ut filii sui et eorum heredes super his omnibus que possidebant apud Coche fratribus Cistercii illos VI modios vini singulis annis in pace redderent. Hoc concesserunt et laudaverunt filii eius Guido Polmunt et Willermus et Soroez soror eorum in presentia Raynardi abbatis Cistercii, Erberti abbatis Sancti Stephani Divionensis monachorum et canonichorum plurimorum coram Guilenco capellano de Fainai et Dominico Divite et aliis multis. Et post obitum patris sui reddiderunt pluribus annis fratribus Cistercii Rigcherio, Tecelino, Girardo Rufo, Stephano Pauhet. Post multum vero temporis Guido Polmunt timens ne divisio vel particio successionis eorum patris helemosinam annularet in tempore et in presentia Alexandri abbatis Cistercii, Johannis prioris, Addonis cellerarii constituit ut fratres Cistercii in una vinea quam pro quadam parte suprascripte helemosinę ante acceperant duos modios computarent quatuor vero alios in terra quam Martinus, Garnerius Rufus et Ulricus ab eo et a participibus suis habebant censualiter acciperent ita ut Martinus duos Garnerius unum Ulricus unum redderent et eorum heredes post illos. Et ut hoc ita factum pluribus innotesceret paulo post venit Guido Polmunt apud Coche adducens secum Johannem de Ladona monachum Cistercii, Johannem decanum Divionensem, Bonum Amicum capellanum de Marcenna et ante ecclesiam eiusdem villę ubi plurimi convenerant precepit Martino, Garnerio et Ulrico ut exinde quatuor modios vini sicut supradictum est singulis annis ęcclesię Cistercii redderent. Quod ipsi gratanter susceperunt et explere se leto animo promiserunt coram Henrico Villico, Pontio et Roberto filiis eius, Petro Ienart, Henrico filio eius, Teobaldo. Emenso itaque aliquanto tempore venit Ewrardus nepos ipsius Guidonis et super his fratribus Cistercii querimoniam movit et eos in causam traxit in curia Aymonis Rufi prefatę villę domini et quibuscumque potuit modis per quamplures dies hoc adnichilare attemptavit. Ad ultimum autem cum videret fratres Cistercii Johannem de Ladona, Stephanum, Tybertum et alios multos iudiciario iuri per omnia paratos obtemperare amicorum suorum Billonis mariti matris suę et Henrici de Castellione consilio fretus, calumniam ex toto dimisit et helemosinam prout suprascriptum est et divisum ecclesię Cistercii perpetuo possidendam concessit et laudavit in presentia Ervei abbatis Sancti Stephani Divionensis cuius et sigillo cartam istam confirmari fecit. Affuerunt etiam ibi et audierunt hoc Guido prior Sancti Stephani, Rodulfus canonicus, Johamnes decanus, Odo Richix, Marchus, Thomas et Johamnes fabri, Fardellus, Odo et Tybertus conversi et Hugo magister cellarii.